b'\n_START_ARTICLE_\nHermann Lang\n_START_SECTION_\n\xc5\xbdivljenjepis\n_START_PARAGRAPH_\nHermann Lang se je rodil 6. aprila 1909 v Bad Cannstattu pri Stuttgartu. \xc5\xbde pri \xc5\xa1tirinajstih se je moral zaposliti in vzdr\xc5\xbeevati dru\xc5\xbeino zaradi smrtni o\xc4\x8deta. Delo je na\xc5\xa1el v motociklisti\xc4\x8dni delavnici in kmalu je za\xc4\x8del tudi dirkati na amaterskih motociklisti\xc4\x8dnih dirkah, nato pa \xc5\xa1e na dirkah prikoli\xc4\x8darjev, na katerih je v starosti dvaindvajsetih let osvojil naslov nem\xc5\xa1kega gorskega prvaka. Nato se je zaposlil v Mercedesovem dirka\xc5\xa1kem mo\xc5\xa1tvu, kjer je bil glavni mehanik dirkalnika Mercedes-Benz W125, s katerim sta dirkala legendarna Luigi Fagioli in Rudolf Caracciola._NEWLINE_V sezoni 1935 je dobil Lang prvi\xc4\x8d prilo\xc5\xbenost tudi na dirkah, ob dveh odstopih je na dirki za Veliko nagrado \xc5\xa0vice zasedel \xc5\xa1esto mesto. V naslednji sezoni 1936 je bil na dirki za Veliko nagrado \xc5\xa0vice \xc5\xbee \xc4\x8detrti, v sezoni 1937 pa je na dirki za Veliko nagrado Tripolija dosegel svojo prvo zmago, drugo zmago sezone pa je dosegel na dirki Avusrennen, kot zelo hitrega pa se je izkazal predvsem na najhitrej\xc5\xa1ih dirkali\xc5\xa1\xc4\x8dih. V sezoni 1938 je dosegel tretje mesto na prvenstveni dirki za Veliko nagrado Francije, zmagal pa je na neprvenstvenih dirkah Velika nagrada Tripolija in Coppa Ciano. Kljub nadarjenosti in uspehih pa mu v mo\xc5\xa1tvi ni bilo lahko, saj so ga ostali dirka\xc4\x8di, ki so pripadali vi\xc5\xa1jemu aristokratskemu sloju, nanj kot na pripadnika delavskega sloja gledali z vi\xc5\xa1ka. Si je pa v naslednji sezoni 1939 pridobil tudi njihovo naklonjenost po zmagah na prvenstvenih dirkah za Veliko nagrado Belgije in Veliko nagrado \xc5\xa0vice. Pred zadnjo dirko sezone je izbruh druge svetovne vojne pred\xc4\x8dasno prekinil sezono, nacisti\xc4\x8dni re\xc5\xbeim pa je Langu podelil naslov prvaka, kljub temu da je bil drugi na prvenstveni lestvici. Ob tem je zmagal \xc5\xa1e na neprvenstvenih dirkah Grand Prix de Pau, Eifelrennen in Velika nagrada Tripolija, kar je bila \xc5\xbee njegova tretja zaporedna zmaga na najhitrej\xc5\xa1em dirkali\xc5\xa1\xc4\x8du na svetu._NEWLINE_V Svetovnem prvenstvu Formule 1 je debitiral v sezoni 1953, ko je nastopil le na dirki za Veliko nagrado \xc5\xa0vice in zasedel peto mesto. Drugi\xc4\x8d in zadnji\xc4\x8d je v Formuli 1 nastopil na doma\xc4\x8di dirki za Veliko nagrado Nem\xc4\x8dije v sezoni 1954, kjer je odstopil. Leta 1952 je zmagal na dirki 24 ur Le Mansa s Fritzom Riessom. Umrl je leta 1987.'